CELEX: 62019TN0885
Language: mt
Date: 2019-12-25 00:00:00
Title: Kawża T-885/19: Rikors ippreżentat fil-25 ta’ Diċembru 2019 – Aquind et vs Il-Kummissjoni

2.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 68/52
            
         
      Rikors ippreżentat fil-25 ta’ Diċembru 2019 – Aquind et vs Il-Kummissjoni
      (Kawża T-885/19)
      (2020/C 68/61)
      Lingwa tal-kawża: l-Ingliż
      
         Partijiet
      
      
         Rikorrenti: Aquind Ltd (Wallsend, ir-Renju Unit), Aquind Energy Sàrl (Lussemburgu, il-Lussemburgu), Aquind SAS (Rouen, Franza) (rappreżentanti: S. Goldberg, C. Davis, J. Bille, Solicitors, u E. White, lawyer)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-miżura kkontestata, jiġifieri r-Regolament Delegat sa fejn ineħħi lil AQUIND Interconnector mil-lista tal-Unjoni;
               
            
                  —
               
               
                  sussidjarjament, tannulla r-Regolament Delegat fl-intier tiegħu; u
               
            
                  —
               
               
                  tikkundanna lill-Kummissjoni Ewropea għall-ispejjeż sostnuti mir-rikorrenti f’dawn il-proċeduri.
               
            
         Motivi u argumenti prinċipali
      
      Fir-rikors tagħhom, ir-rikorrenti jitolbu lill-Qorti tal-Ġustizzja tannulla r-Regolament Delegat tal-Kummissjoni tal-31 ta’ Ottubru 2019 li jemenda r-Regolament (UE) Nru 347/2013 tal-Parlament Ewropew u tal-Kunsill fir-rigward tal-lista tal-Unjoni ta’ proġetti ta’ interess komuni.
      Insostenn tar-rikors tagħhom, ir-rikorrenti jinvokaw seba’ motivi.
      
                  1.
               
               
                  L-ewwel motiv ibbażat fuq nuqqas ta’ dikjarazzjoni tar-raġunijiet għat-tneħħija ta’ AQUIND Interconnector mil-lista tal-Unjoni.
                  
                              —
                           
                           
                              Bi ksur tal-obbligu li jingħataw raġunijiet, ir-Regolament Delegat ma jinkludix jew ma jirreferix għal xi dikjarazzjoni ta’ raġunijiet għat-tneħħija ta’ AQUIND Interconnector mil-lista tal-Unjoni u r-rikorrenti ma ngħataw ebda raġuni għat-tneħħija.
                           
                        
            
                  2.
               
               
                  It-tieni motiv ibbażat fuq ksur tar-rekwiżiti proċedurali u sostanzjali taħt ir-Regolament (EU) Nru 347/2013 (1) (ir-“Regolament TEN-E”) u b’mod partikolari l-Artikolu 5(8) tiegħu.
                  
                              —
                           
                           
                              L-istabbiliment tal-lista ta’ proġetti ta’ interess komuni għall-iskop tar-Regolament Delegat ma kienx bi qbil mar-rekwiżiti tar-Regolament TEN-E.
                           
                        
            
                  3.
               
               
                  It-tielet motiv ibbażat fuq il-ksur tal-Artikolu 10(1) tat-Trattat tal-Karta dwar l-Enerġija.
                  
                              —
                           
                           
                              It-tneħħija ta’ AQUIND Interconnector mil-lista tal-Unjoni u n-nuqqas ta’ kwalunkwe raġuni għal din it-tneħħija jiksru l-obbligi taħt l-Artikolu 10(1) tat-Trattat tal-Karta dwar l-Enerġija għall-provvista ta’ kundizzjonijiet stabbli, ekwi u trasparenti u għall-għoti ta’ trattament ġust u ekwu għall-investimenti.
                           
                        
            
                  4.
               
               
                  Ir-raba’ motiv ibbażat fuq ksur tad-dritt għal amministrazzjoni tajba taħt l-Artikolu 41 tal-Karta dwar id-Drittijiet Fundamentali tal-Unjoni Ewropea.
                  
                              —
                           
                           
                              Bi ksur tal-Artikolu 41 tal-Karta tad-Drittijiet Fundamentali, it-tneħħija ta’ AQUIND Interconnector mil-lista tal-Unjoni ma saritx b’mod imparzjali u r-rikorrenti ma kellhomx id-dritt li jinstemgħu qabel l-adozzjoni tar-Regolament Delegat.
                           
                        
            
                  5.
               
               
                  Il-ħames motiv ibbażat fuq il-ksur tal-prinċipju tad-dritt tal-Unjoni ta’ trattament ugwali.
                  
                              —
                           
                           
                              Bi ksur tal-prinċipju tad-dritt tal-Unjoni ta’ trattament ugwali, AQUIND Interconnector kienet ittrattata b’mod differenti u inġust meta mqabbla ma proġetti ta’ interess komuni (PIK) paragunabbli proposti mingħajr ebda ġustifikazzjoni oġġettiva għal tali trattament mhux ugwali.
                           
                        
            
                  6.
               
               
                  Is-sitt motiv ibbażat fuq ksur tal-prinċipju tad-dritt tal-Unjoni ta’ proporzjonalità.
                  
                              —
                           
                           
                              Bħala PIK eżistenti fi stadju ta’ żvilupp, is-sempliċi tneħħija ta’ AQUIND Interconnector mil-lista tal-Unjoni mingħajr ma sar paragun dettaljat ta’ proġetti paragunabbli u mingħajr ma r-rikorrenti ngħataw opportunità li jirrimedjaw xi problemi hija sproporzjonata.
                           
                        
            
                  7.
               
               
                  Is-seba’ motiv ibbażat fuq ksur tal-prinċipji tad-dritt tal-Unjoni ta’ ċertezza legali u ta’ aspettattivi leġittimi.
                  
                              —
                           
                           
                              Il-miżura kkontestata tikser l-aspettattivi leġittimi tar-rikorrenti li hija intitolata sserraħ fuq l-inklużjoni tagħha fil-lista tal-Unjoni u li l-proċess tal-preparazzjoni tal-lista tal-PIK tal-Unjoni ssir skont l-għanijiet u l-obbligi tar-Regolament TEN-E u rekwiżiti legali oħra applikabbli.
                           
                        
            
         (1)  Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009.